recursal/SuperWikiNEXT-32B huggingface dataset:
Voorbeelde van Cyrilliese syfers.
’n Horlosie in Soezdal met Cyrilliese syfers.
**Cyrilliese syfers** is ’n syferstelsel wat van die Cyrilliese skrif afgelei is. Dit is in die laat 10de eeu in die Eerste Bulgaarse Ryk ontwikkel en is ook deur Suid- en Oos-Slawiese volke gebruik. Die stelsel is tot vroeg in die 18de eeu nog in Rusland gebruik totdat Pieter die Grote dit met die Arabiese syferstelsel vervang het. Cyrilliese syfers word soms nog aangetref in boeke wat in Kerkslawies geskryf is.

Beskrywing
----------

Die stelsel is kwasi-desimaal en bestaan eintlik uit die Griekse syferstelsel wat in die ooreenstemmende Cyrilliese grafeme geskryf word – die volgorde is gebaseer op die oorspronklike Griekse alfabet en stem nie ooreen met die Cyrilliese alfabetiese volgorde nie. ’n Aparte letter word toegeken aan elke meervoud van een (1, 2, … 9), tien (10, 20, … 90) en honderd (100, 200, … 900).

Die getalle word geskryf soos wat hulle in Slawies uitgespreek word: die deel met die hoogste waarde eerste en die deel met die laagste waarde laaste. Die uitsonderings is die getalle van 11 tot 19, waar die ene voor die tiene uitgespreek én geskryf word. So is 17 "седмьнадесять" (*sedmnadesjat*, "sewe op tien"), nes "sewentien" in Afrikaans, en daarom word die sewe voor die tien geskryf. Om getalle van woorde te onderskei, kom ’n titlo ( ҃ ) bo-oor die getalle. As die getal hoër as 1 000 is, word ’n teken vir duisende vooraan geskryf. Net so is daar tekens vir 10 000, 100 000, 1 miljoen, 10 miljoen, 100 miljoen en 1 miljard.

Voorbeelde:

* ҂АѰЅ – 1 706
* ҂ЗРИІ – 7 118

Glagolitiese syfers
-------------------

Glagolitiese syfers werk op dieselfde manier, behalwe dat die volgorde van die syfers met dié van die Glagolitiese alfabet ooreenstem en nie met die Griekse alfabet nie.

Sien ook
--------

* Ou Cyrilliese alfabet
* Glagolitiese alfabet
* Griekse syfers

Bronnelys
---------

* Гаманович, Алипий (1964, 1984). *Грамматика Церковно-Славянскаго Языка*. Jordanville, NY: Heilige Drie-eenheid-klooster Свято-Троицкий монастырь. p. 271. Geargiveer vanaf die oorspronklike op 28 Junie 2013. Besoek op 24 Mei 2013. Gaan datum na in: `|year=` (hulp)

 Hierdie artikel is vertaal uit die Engelse Wikipedia
Die beeldjie van 'n bok wat in 1999 ontdek is.
Lenteblomme en voëls.
**Akrotiri** (Grieks: Ακρωτήρι) is die terrein van 'n Sikladiese nedersetting uit die Bronstydperk op die vulkaniese eiland Santorini (Tera). Die naam kom van die nabygeleë dorp, Akrotiri.

Die nedersetting is iewers in die 16de eeu v.C. in die uitbarsting van die berg Tera verwoes en in vulkaanas begrawe. Die oorblyfsels van die fresko's en baie ander kunswerke is deur die as bewaar. Uitgrawings word sedert 1967 by Akrotiri gedoen ná vroeë uitgrawings op Santorini.

Geskiedenis
-----------

Die vroegste bewyse van menslike bewoning was die 5de millennium v.C. toe dit 'n vissers- en landboudorpie was. Teen die einde van die 3de millennium v.C. het die nedersetting aansienlik uitgebrei, waarskynlik danksy handel met ander kulture in die Egeïese See. Sy strategiese ligging aan die belangrike seilroete tussen Siprus en Kreta het dit ook 'n belangrike skakel in die koperhandel gemaak.

Dit het alles tot 'n einde gekom met die uitbarsting van Tera. Hoewel die presiese datum nie bekend is nie, dateer die uitbarsting van tussen omstreeks 1620 en 1530 v.C.

Wye beeld van die uitgrawings.Wye beeld van die uitgrawings.

Skakels
-------

* Wikimedia Commons logo Wikimedia Commons het meer media in die kategorie Akrotiri (prehistoriese stad).
* Hierdie artikel is in sy geheel of gedeeltelik uit die Engelse Wikipedia vertaal.

Koördinate: 36°21′05″N 25°24′13″O﻿ / ﻿36.35139°N 25.40361°O﻿ / 36.35139; 25.40361

|  |  |
| --- | --- |
| Normdata Edit this at Wikidata | 
* LCCN: n84179614
* NLI: 001005539
* VIAF: 159499954
* WorldCat Identities: lccn-n84179614

 |
Die **Van Stadens-veldblomreservaat** naby Gqeberha (voorheen Port Elizabeth) is een van die oudste natuurtuine in die land.

Ligging
-------

Hierdie park van ongeveer 600 ha lê 40 km wes van die stad op 'n ou uitspanning aan die bopunt van die Van Stadenspas. Die Van Stadensrivier vorm die wesgrens, die N2- nasionale pad loop deur die terrein en van hier af is daar 'n goeie uitsig oor die kloof van die Van Stadensrivier, die Van Stadensrivierbrug en noordoos na Lady Slipper. Die reservaat is in 1951 gestig en behoort aan die Nelson Mandelabaai Metropolitaanse Munisipaliteit.

Doel
----

Die hoofdoel is om die unieke inheemse plantegroei te beskerm, maar ook om as sentrum vir omgewingsopvoeding te dien. 'n Tradisionele Xhosawoning, huishoudelike artikels, en 'n kraal met plaasgereedskap gee insig in die Xhosa-kultuur. Verder is daar 'n arboretum (boomtuin) en 'n kwekery. Talle wandel-, voetslaan- en bergfietspaadjies en piekniekplekke is aangelê.

Flora en fauna
--------------

Kaapse fynbos is die natuurlike plantegroei. Daar is talle soorte proteas, orgideë en ericas. Verder ook vetplante en unieke broodbome. Endemies is die Van Stadens-vuurlelie (*Cyrtanthus stadensis*). Onder die 60 inheemse boomsoorte is die skaars Kaapse kranses, (*Atalaya capensis*). Dit kom slegs hier en in die omringende berge sowel as by Suurberge voor. Dan is daar ook 'n groot aantal van die wildekastaiing (*Calodendrum capense*). Uitsonderlik onder die dierelewe is die bedreigde dwergverkleurmannetjie en 'n sekere soort padda. Honderd en sewentig voëlspesies is reeds hier aangeteken.

Rotskuns
--------

Daar word algemeen aanvaar dat rotstekeninge die verste suid in Afrika in hierdie park gevind is.

Bibliografie
------------

* Logie, Bartle: Governor's travels. A journey along the Kouga/Tsitsikamma coast. Hunters Retreat: Bluecliff, 1999. ISBN 0-620-24152-7
* www.nmbt.co.za
* www.pembba.co.za
* www.vanstadens.co.za

| * l
* b
* w
Oos-Kaapse natuurreservate |
| --- |
| Nasionale Parke | 
* Addo-olifant
* Bergkwagga
* Kamdeboo
* Tuinroete

 |
| Parke bestuur deurOos-Kaapse Parkeen Toerisme-agentskap | 
* Kommandodrif
* Dwesa
* Fort Fordyce
* Groot-Visrivier
	+ Andries Vosloo Koedoe
	+ Dubbeldrif
	+ Sam Knott
* Cape Morgan
* Hluleka
* Mkhambathi
* Mpofu
* Oos-Londen-kus
* Oviston
* Silaka
* Thomas Baines
* Tsolwana
* Van Stadens-veldblom

 |
| Privaat en ander parke | 
* Buffelspruit
* Inkwenkwezi
* Kwandwe
* Samara
* Shamwari

 |
Die **Citroën Xsara WRC** was 'n wêreldtydrenmotor wat vir die Citroën Wêreldtydrenspan ontwikkel en gebou is deur Citroën Racing vir gebruik sedert die 2001 Wêreldtydrenkampioenskapseisoen. Dit is gebaseer op die luikrugbakwerk van die Citroën Xsara padmotor, maar met baie min ooreenkoms onder die vel, en was een van die suksesvolste motors ooit in die kampioenskap. 

In 1999 het die Xsara WRC se voorganger, die tweewieldryf natuurlik geaspireerde Xsara Kit Car, algeheel gewen in die Rallye Catalunya en Tour de Course. Hierdie motor was beskou as die beste motor in sy klas. In 2001 is die boustelmotorkategorie vervang deur Super 1600 en 2000 Super, en die Citroën Xsara het meegeding in die wêreldtydrenmotorkategorie. In 2002 het die Franse bestuurder Sébastien Loeb byna die Monte Carlo-tydren gewen, maar hy is gestraf as gevolg van 'n onwettige bandomruiling. Dit het gelyk of die motor hom soos 'n handskoen pas, en hy het daarna die Duitse Tydren en 'n rits ander wêreldtydrenne met die Xsara gewen.
'n Dubbelblasy uit die Koran met die opskrif en eerste vyf verse van die soera "Die Lig". Iran, 1186. Chester Beatty-biblioteek.
***An-Nûr*** (Arabies: النور, "**Die Lig**") is die 24ste soera, of hoofstuk, van die Koran. Dit bevat 64 ajat, of verse, en is vermoedelik in Medina aan Mohammed geopenbaar.

Opsomming
---------

Die meeste geleerdes stem saam dat dié soera geopenbaar is kort voor of ná die Slag by die Grag in 5 A.H. Dit begin met verskeie verduidelikings en opdragte met betrekking tot korrupte seksdade, gesinsreg en besonderhede oor die lewering van getuienis. Die belangrikste hiervan is God se straf vir owerspel. Dié deel eindig met die uitspraak dat goeie vroue en goeie mans vir mekaar is, nes onreine vroue en onreine mans vir mekaar is.

Die bespreking verander in oordenkings oor privaatheid en kuisheid. Daar is verskeie regulasies oor kuisheid, wat dikwels gebruik word om die dra van die hidjab te regverdig. Nadat die regulasies vir vroue neergelê is, kom mans aan die beurt. Hulle word gevra om nie slawevroue te dwing tot prostitusie nie, asook om met vroue te trou wat 'n man nodig het, ondanks hulle armoede.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.

|  |  |  |
| --- | --- | --- |
| Vorige soera:**Al-Mu'minun** | **Die Koran** | Volgende soera:**Al-Fur'kan** |
| Soera An-Nur |
| 1
2
3
4
5
6
7
8
9
10
11
12
13
14
15
16
17
18
19
20
21
22
23
24
25
26
27
28
29
30
31
32
33
34
35
36
37
38
39
40
41
42
43
44
45
46
47
48
49
50
51
52
53
54
55
56
57
58
59
60
61
62
63
64
65
66
67
68
69
70
71
72
73
74
75
76
77
78
79
80
81
82
83
84
85
86
87
88
89
90
91
92
93
94
95
96
97
98
99
100
101
102
103
104
105
106
107
108
109
110
111
112
113
114 |

|  |  |
| --- | --- |
| Normdata Edit this at Wikidata | 
* GND: 4324816-0
* LCCN: n93067824
* NKC: unn2006375012
* SUDOC: 236720325
* TDVİA: nur-suresi
* VIAF: 178704552
* WorldCat Identities (via VIAF): 178704552

 |
**Eienskappe**| **Algemeen** |
| --- |
| Naam | Europium(II)bromiedjodied |
|   |  |
| Chemiese formule | EuBrI |
| Molêre massa | 358,77  |
| CAS-nommer | geen   |
| Voorkoms | Pienk kristalle |
| **Fasegedrag**   |
| Selkonstantes | a=837,23 pm; 474,04 pm; 388.89 pm   |
| Ruimtegroep | Pnma  |
| Nommer | 62   |
| Strukturbericht | C23 |
| Smeltpunt |  |
| Kookpunt |  |
| Digtheid |  |
| Oplosbaarheid |  |
| **Suur-basis eienskappe** |
| pKa |  |
| **Veiligheid** |
| Flitspunt | nie-brandbaar |
| Tensy anders vermeld is alle data vir standaardtemperatuur en -druk toestande. |
|   |  |

**Europium(II)bromiedjodied** is 'n gemengde sout van europium in sy +2 oksidasietoestand en waterstofbromied en waterstofjodied. Dit is waarskynlik baie higroskopies en gevoelig vir suurstof.

Sintese
-------

Enkelkristalle is toevallig verkry in 'n fluks in 'n tantaalampul teen 973K. Die ampul is gevul met 'n 2:1:1:1-mengsel van EuI2, CuBr2, NaCN en NaN3 onder argon en verseël. Die resultaat was koper, 'n swart onbekende produk en pienk kristalle van EuBrI, wat onder droë argongas aan X-straaldiffraksie onderwerp is.

Kristalstruktuur
----------------

Die stof kristalliseer in 'n geordende weergawe van die PbCl2-struktuur. Die struktuur is ortorombies. Europium is omring deur vier bromiedione (op 310-320 pm) in 'n verwronge tetraëder en deur vyf iodiedione op groter afstand (348-355 pm). Die totale negevoudige omringing is 'n drievoudig gekapte trigonale prisma.
**Meerhoffkasteel** is 'n alleenstaande koppie naby Nuwerus wat sedert die begin van die blanke vestiging aan die Kaap as 'n uitspanning gebruik is.

Hierdie opvallende spitskoppie lê 15 km wes van Nuwerus in die Hardeveld van Namakwaland. In die koppie is 'n vlak grot wat aan 'n hele aantal mense skuiling kan bied. 'n Standhoudende fontein lewer brak water wat soms net-net drinkbaar is. Die spruitjie het die veelseggende naam Varsbrak.

Vir baie jare het die roete van die reisigers van Kaapstad oor die Olifantsrivier na die streke rondom die westelike deel van die Oranjerivier hier verbygegaan. Tussen 1660 en 1664 het die VOC ses reisgeselskappe uitgestuur op soek na die goudstad Vigiti Magna en Monomotapa. VOC-chirurgyn Pieter van Meerhoff (1635–1667) het al hierdie reise meegemaak en sy naam aan die koppie verleen. Hulle is gevolg deur soekers na koper, jagters, boere, avonturiers en mense wat vee wou ruil met en sendingwerk wou doen onder die Namas. Bekende name onder hulle was Jan Danckaert (±1660), Simon van der Stel, Olof Bergh (1643–1724), Peter Kolbe (1657–1725), Johannes Tobias Rhenius (±1700-1751), Jan Philip Giebeler, Jacobus Coetzee (±1730-±1804), Hieronimus Cruse (†1687), Hendrik Hop (1716–1771), Robert Jacob Gordon (1743–1795), Francis Masson (1741–1805), Christian Albrecht (±1773-1815), John Campbell (1766–1840), en Jacob van Reenen (1755–1806). 'n Hele aantal van hierdie besoekers het hul name in die grotwand uitgekerf.

Van Meerhoff was met sy besoek in 1661 die eerste blanke in Suid-Afrika wat 'n kameelperd sien toe hy twee by Meerhoffkasteel teenkom.

In die volksmond het deur die jare heen die naam Meerhoffkasteel baie variasies opgelewer. Later het die plaas bekendgestaan as Mierhoofd Kasteel.

Op 28 Julie 1978 het die Raad vir Nasionale Gedenkwaardighede 'n kopergedenkplaat in die grot aangebring.

Bibliografie
------------

* Scholtz, P.L.: Meerhoffkasteel – historiese heuwel in die Hardeveld. dspace.nwu.ac.za/bitstream/handle/10394/5152/No8(1980)
* Stewart, Roger: A selection of essays inspired by maps of the Cape. Tokai: Historical Media, 2016. (The Cape Odyssey, 107). ISBN 978-0-9946697-4-2
**RuPaul Andre Charles** (gebore 17 November 1960) is 'n Amerikaanse fopdosser. Hy het al beide manlike en vroulike rolle vertolk en gee nie om of hy "hy" of "sy" genoem word nie. In dié artikel word hy vir eenvormigheid "hy" genoem. Hy vervaardig, beoordeel en is die gasheer van die werklikheidsreeks *RuPaul's Drag Race* en het al talle pryse ontvang, onder meer 12 Emmys. Hy is al gedoop die "Queen of Drag".

Lewe en loopbaan
----------------

RuPaul is in San Diego gebore en opgevoed en het uitvoerende kunste in Atlanta, Georgia, studeer. Hy het na New York verhuis waar hy gewild geword het op die LGBT-nagklubtoneel. Hy het internasionale roem verwerf met die uitreiking van sy debuutenkelspeler, "Supermodel (You Better Work)", wat ingesluit is in sy debuutalbum, *Supermodel of the World* (1993). In 1994 het hy 'n woordvoeder vir MAC Cosmetics geword en geld ingesamel vir die MAC-vigsfonds. Hy was die eerste fopdosser wat 'n groot kosmetiekveldtog gelei het. Hy het later sy eie TV-geselsprogram op VH1, *The RuPaul Show*, gekry. Hy was 100 episodes lank die gasheer daarvan terwyl hy ook 'n radioprogram op die netwerk WKTU behartig het.

RuPaul in 2007.
*RuPaul's Drag Race* is in 2009 geskep en het 15 seisoene in die VSA deurleef. Dit was ook internasionaal gewild en het verskeie uitloperprogramme tot gevolg gehad, soos *RuPaul's Drag Race UK*, *RuPaul's Drag U*, *RuPaul's Drag Race All Stars*, ensovoorts. Hy was ook die gasheer van verskeie ander TV-werklikheidsreekse, soos *Skin Wars*, *Good Work* en *Gay for Play Game Show Starring RuPaul*.

RuPaul het opgetree in verskeie rolprente soos *Crooklyn* (1994), *The Brady Bunch Movie* (1995) en *But I'm a Cheerleader* (1999), en TV-reekse soos *Girlboss* (2017), *Broad City* (2017) en *Grace and Frankie* (2019). Hy het later sy eie Netflix-televisiereeks, *AJ and the Queen* (2020), vervaardig en daarin opgetree. Hy het drie boeke geskryf: *Lettin' It All Hang Out* (1995), *Workin' It! RuPaul's Guide to Life, Liberty, and the Pursuit of Style* (2010) en *GuRu* (2018).

RuPaul word beskou as die kommersieel suksesvolste fopdosser in die VSA. Volgens die tydskrif *Fortune* is hy "maklik die wêreld se beroemdste fopdosser". Vir sy werk aan *RuPaul's Drag Race* het hy 12 Emmys ontvang, wat hom die gekleurde persoon met die meeste pryse in die geskiedenis van die Emmys maak.

In 2017 is RuPaul ingesluit op die jaarlikse *Time* 100-lys van die invloedrykste mense in die wêreld. In 2022 het hy 'n Tony ontvang as die vervaardiger vir die musiekspel *A Strange Loop*.

Skakels
-------

* Wikimedia Commons logo Wikimedia Commons het meer media in die kategorie RuPaul.
* Hierdie artikel is in sy geheel of gedeeltelik uit die Engelse Wikipedia vertaal.

|  |  |
| --- | --- |
| Normdata Edit this at Wikidata | 
* BNE: XX999138
* BNF: cb142228512 (data)
* GND: 134816463
* IMDb: nm0750412
* ISNI: 0000 0000 5551 4093
* LCCN: n93091845
* MusicBrainz: 15257a48-d9f6-4fd1-b30e-323576b15aca
* NLP: A37334086
* SUDOC: 204297303
* VIAF: 31213449
* WorldCat Identities: lccn-n93091845

 |
Merkaptaan met 'n blou-gemerkte sulfhidrielgroep.
'n **Merkaptaan** is 'n organiese verbinding met die funksionele groep R-SH, waar R 'n alkiel of 'n ander organiese komponent voorstel. Die Engelse term "Mercaptan" (mərˈkæptæn) is in 1832 deur William Christopher Zeise bekendgestel en is afgelei van die Latynse *mercurium captāns* (in Engels: "capturing mercury"), of "vaslegging van kwik", omdat die tiolaatgroep (RS−) baie sterk bind met kwikverbindings.

Dit word ook 'n **tiol** genoem, what 'n kombinasie van "tio-" (wat van Grieks θεῖον (teion) afkomstig is en "swael" beteken) en "alkohol". Die –SH funksionele groep self word óf 'n tiolgroep óf 'n sulfhidrielgroep genoem.

Baie merkaptane het sterk reuke soos die van knoffel of vrot eiers. Merkaptane word as reukmiddels gebruik om 'n aardgaslekkasie (die gas in suiwer vorm is reukloos) op te spoor, en die "reuk van aardgas" is te danke aan die reuk van die merkaptaan wat as reukmiddel gebruik word.

Kookpunte en oplosbaarheid
--------------------------

Merkaptane toon min assosiasie deur waterstofbinding, beide met watermolekules en onder mekaar. Hulle het dus laer kookpunte en is minder oplosbaar in water en ander polêre oplosmiddels as alkohole met 'n soortgelyke molekulêre gewig. Om hierdie rede het tiole en ooreenstemmende tioeter funksionele groepisomere ook soortgelyke oplosbaarheidseienskappe en kookpunte, terwyl dieselfde nie waar is van alkohole en hul ooreenstemmende isomeriese eters nie.

Verbindings
-----------

Die S-H-binding in merkaptane is swak in vergelyking met die O-H-binding in alkohole. Vir CH3X−H is die bindingsentalpieë 365,07 ± 2,1 kcal/mol vir X=S en 440,2 ± 3,0 kcal/mol vir X=O.

Suur
----

Sintese van natriumtiofenolaat uit tiofenol
Merkaptane kan maklik gedeprotoneer word. In vergelyke met die alkohole is merkaptane meer suur. Die gekonjugeerde basis van 'n tiol (of merkaptaan) word 'n tiolaat (of merkaptanaat) genoem. Butaantiol het 'n p*K*a van 10,5 teenoor 15 vir butanol. Tiofenol het 'n p*K*a van 6, teenoor 10 vir fenol. 'n Hoogs suur tiol is pentafluorotiofenol (C6F5SH) met 'n p*K*a van 2,68. Dus kan tiolate uit tiols verkry word deur behandeling met alkalimetaalhidroksiede.
**Eienskappe**| **Algemeen** |
| --- |
| Naam | Koper(I)oksied |
| Struktuurformule vanStruktuurformule van  |  |
| Chemiese formule | Cu2O |
| Molêre massa | 143,09 [g/mol] |
| CAS-nommer | 1317-39-1   |
| Voorkoms | baksteenrooi, grys   |
| Reuk | Reukloos  |
| **Fasegedrag**   |
| Selkonstantes | a= 426,7 pm ; a=426,85(5) pm   |
| Ruimtegroep | Pn3m  |
| Nommer | 224   |
| Strukturbericht | C3 |
| Smeltpunt | 1232°C |
| Kookpunt | 1800°C |
| Digtheid |  |
| Oplosbaarheid | onoplosbaar |
| **Suur-basis eienskappe** |
| pKa |  |
| **Veiligheid** |
| Flitspunt | nie-brandbaar  |
| LD50 | 928-2000 [mg/kg] |
| Tensy anders vermeld is alle data vir standaardtemperatuur en -druk toestande. |
|   |  |

**Koper(I)oksied** is 'n oksied van koper in sy +1 oksidasietoestand.

As koper teen 700 tot 900°C in lug verhit word vorm hierdie oksied op sy oppervlak as 'n donkergrys laag. In poeiervorm is dit rooi soos baksteen. As mineraal is dit as kupriet bekend.

Die stof is 'n halfgeleier met bandgaping 2,1 eV, wat sy rooi kleur verklaar.

Kristalstruktuur
----------------

Koper(I)oksied kristalliseer in 'n kubiese struktuur wat die argetipe is van die C3-struktuur van die strukturbericht-klassifikasie.  Die stuktuur bevat twee interpenetrerende roosters. Die koperatome vorm 'n vlakgesentreerde rooster (F) en die suurstofatome 'n liggaamsgesentreerde een (I). 

Die posisies in die sel is:

|  |  |  |  |
| --- | --- | --- | --- |
| atoom | posisie | koördinate | puntsimmetrie |
| Cu | 4(b) | 0,0,0 | 3m |
| O | 2(a) | ¼,¼,¼ | 43m |

Die suurstofatome het 'n tetraëdriese omringing. Die koperatome het a lineêre O-Cu-O omringing in die rigting van die [111]-as. Die Cu-O afstand is 184,8 pm. Koper se lae tweevoudige koördinasie beteken dat die binding nie heeltemal ionogeen is nie. Sorgvuldige X-straaldiffraksiemetings wys dat die ladingsverdeling beter as Cu2+0,6O-1,2 weergegee kan word. Die koperatoom se vibrasies is anisotroop. Die anisotropieparameter U12(Cu) is negatief. Dit gee aan dat die atoom liewer in die rigting loodreg op [111] (die Cu-O binding se rigting) tril.

Chemiese eienskappe
-------------------

Koper(I)oksied is onoplosbaar in water of organiese oplosmiddels, maar dit los goed op in gekonsenstreerde ammoniakoplossings vanweë die vorming van 'n kleurlose komplekse ioon Cu(NH3)+4. Die Cu+-ioon het die elektronkonfigurasie [Ar]3d10 wat verklaar dat dit geen d-d- of ladingsoordragoorgange vertoon en kleurloos bly. Die oplossing kan egter maklik blou kleur as suurstof uit de lug die koperioon oksideer na sy +2 oksidasietoestand en die ioon [Cu(NH3)4(H2O)2]2+ gevorm word.

Die werking van Fehling se toets berus op die vorming van 'n koper(I)oksiedneerslag.
**Eienskappe**| **Algemeen** |
| --- |
| Naam | Waterstofkarbonaat   |
| Ander naam | bikarbonaat   |
|  |   |
| Termochemiese radius | 2,07 Å   |
| {\displaystyle \Lambda \_{m}^{-}} | 44,3 [Scm2/mol]  |
| pKa | 10,33  |
| pKb | 14-6,35= 7,65 |

natriumbikarbonaat (bakpoeier)
'n **Waterstofkarbonaat** of **bikarbonaat** is 'n sout wat die komplekse ioon HCO−3 bevat. 

Die ioon is die geprotoneerde vorm van die karbonaat-ioon. Die sentrale koolstofatoom het 'n oksidasietoestand van +4. 'n Beskrywing van die binding in die karbonaatioon met die Lewisteorie lei tot twee sogenaamde resonansiestrukture wat aandui dat een van die bindende elektronpare nie net tussen 'n koolstof- en 'n suurstofatoom geplaas is nie, maar gedeel word deur drie atome van die ioon. 'n Beter beskrywing is moontlik met die molekulêre-orbitaalteorie en lei tot 'n bindingsorde van 1,5 vir die twee C-O bindings. 
In die Brønsted-teorie van sure en basisse is die waterstofkarbonaatioon die gekonjueerde basis van koolsuur en die gekonjugeerde suur van die karbonaat-ioon. Die ioon is amfiproties.

Bikaarbonate van die alkalimetale soos NaHCO3 en KHCO3 is oplosbaar, ander bikarbonate is dikwels in water meer oplosbaar as die ooreenkomstige karbonate.

Dit het gevolge in die natuur, veral omrede kalsiumkarbonaat, 'n belangrike mineraal, deur water wat opgeloste koolstofdioksied bevat oplosbaar gemaak kan word volgens die formule: 

{\displaystyle CaCO\_{3}+H\_{2}O+CO\_{2}\to Ca^{2+}+2HCO\_{3}^{-}}
Die opgeloste kalsium kan deur die grond syfer en in grotte soos die Kangogrotte druipsteen vorm.

By verhitting ontbind bikarbonate volgens die reaksie:

{\displaystyle 2NaHCO\_{3}\to Na\_{2}CO\_{3}+H\_{2}O+CO\_{2}}
Dit word gebruik as bakpoeier om deeg te laat oprys.

Sien ook
--------

* Lys van anione
* Natriumbikarbonaat
Kamermaats besig met 'n speletjie.
'n **Kamermaat** (ook *kamergenoot*, *kam(mie)* of *woonstelmaat*), is 'n persoon wat 'n blyplek soos 'n woonstel of kamer met een of meer persone deel.

Wie bly saam met kamermaats?
----------------------------

Kamermaats is gewoonlik ongetroude jongmense, wat werknemers en studente insluit. Dit is egter nie vreemd vir middeljarige of bejaarde volwassenes of pensioentrekkers wat enkellopend, geskei of hul eggenoot aan die dood afgestaan het om kamermaats (gewoonlik van dieselfde geslag en ouderdom) te hê nie. Getroude paartjies sal gewoonlik nie langer by kamermaats deurbring nie, veral nie as hulle eers kinders het nie.

Kamermaats kom algemeen in die Westerse kultuur voor, veral in Noord-Amerika. In die Verenigde State sal die meeste jong volwassenes ten minste 'n klein gedeelte van hul lewe saam met ander kamermaats deurbring nadat hulle die ouerhuis verlaat het. Vandaar die vele romans, rolprente, opvoerings en televisieprogramme wat kamermaats by die intrige betrek. Aan die ander kant is hierdie verskynsel weer minder gewoon vir ander volke, soos in Japan, omrede enkelkamerwoonstelle volop is. Hoewel in Europa behuising duur en skaars is, is die volke gewoonlik bitter gesteld op hul privaatheid en is minder daartoe geneig om 'n kamer te deel.

By Suid-Afrikaanse universiteite se koshuise deel kamermaats van dieselfde geslag 'n kamer.

Voordele
--------

Die algemeenste rede om 'n behuising te deel is om die verblyfonkostes te deel. In baie gevalle werk dit goedkoper per persoon uit om 'n twee- of drieslaapkamerwoonstel te deel as wat 'n eenslaapkamerwoonstel vir een persoon alleen uit die sak jaag. Met ander woorde, 'n drieslaapkamerwoonstel kos wel meer as 'n eenslaapkamer, maar dit kos nie drie keer soveel nie. Deur geld saam te gooi kan 'n groep mense minder vir hul huisvesting betaal. Ander redes is om beter fasiliteite en diens te bekom as by eenslaapkamerwoonstelle, om huiswerk te verdeel en om in geselskap te verkeer. Op hierdie manier kan dit op die lange duur ook help om die behuisingstekort binne 'n land te verlig.

Nadele
------

Die grootste probleem is om 'n geskikte kamermaat te vind wat by die ander inwoners se geaardhede sal inpas of aanvul. Anders as om op jou eie te bly, doen die aanwesigheid van 'n kamermaat inbreuk op privaatheid, wat spanning kan veroorsaak, veral as die vertrekke klein of beknop is.

Nog 'n probleem wat kop uitsteek is die regverdige verdeling van lewensonkostes. Dit moet uitgeklaar word wie vir watter uitgawe verantwoordelik is, en dit moet tussen die twee of meer kamermaats verdeel word. Ook moet die kamermaat betroubaar en eerlik wees en hul geld betyds betaal. Om tussen 'n klomp mense te bly kan ook die slaappatrone versteur.
Salle du Jeu de paume, buite aansig
Gedenkplaat van die Eed op die Kaatsbaan bo die deur :  
*Dans ce Jeu de paume, le XX juin MDCCLXXXIX, les députés du peuple, repoussés du lieu ordinaire de leurs séances, jurèrent de ne point se séparer qu'ils n'eussent donné une constitution à la France. Ils ont tenu parole.*
Die **Salle du Jeu de paume** is 'n kaatsbaan in die rue du Jeu de paume in Versailles (Yvelines). Die saal is deur Nicolas Creté in 1686 in opdrag van Lodewyk XIV opgerig as 'n baan vir die kaatsspel, Jeu de paume, 'n voorganger van moderne tennis, wat deur die koning en ander persoonlikhede uit die Franse hof gespeel is. Jeu de paume was op daardie stadium baie gewild en daar was tweehonderd sulke sale in Parys. Die Salle du Jeu de paume het bekendheid verwerf vir die Eed op die Kaatsbaan wat op 20 Junie 1789 deur die afgevaardigdes van die Derde Stand daar onderneem is en in 'n groot muurskildery deur Jacques-Louis David verewig is. 'n Gedenkplaat is ook bokant die deur aangebring.

Tydens die heerskappy van Juillet is die gedenkplaat herstel en Horace Vernet het toestemming verkry om sy ateljee daar in te rig na sy terugkeer uit Afrika. Met die proklamasie van die Tweede Republiek op 25 Februarie 1848 het 'n glorieryke tydperk vir die saal aangebreek. "'n Groot banket is op 14 Maart 1848 daarin gehou. Tydens die Tweede Ryk is die Salle du Jeu de paume aan 'n amptenaar van die prefektuur verhuur wat dit as 'n dobbelhuis vir die offisier van die wag gebruik. Dit het kort daarna bankrot gespeel. Tydens die Derde Republiek is die saal aan sy lot oorgelaat voor dit in 1883 deur Jules Ferry omskep is aan 'n museum van die Franse Rewolusie. Tydens die Vyfde Republiek is dit geheel en al gerestoureer in 1988. Vandag is die saal die eiendom van die Nasionale Vergadering.
**Omgewingsgesondheid** (Engels: *Environmental Health*) is die afdeling van openbare gesondheid wat gemoeid is met alle aspekte van die natuur en die opgeboude omgewing wat die mens se gesondheid mag affekteer. Ander terminologie wat op dissipline van omgewingsgesondheid wys sluit in: openbare omgewingsgesondheid, omgewingsgesondheid en omgewingsbeskerming.

Met die wêreld se groeiende bevolking word omgewingsgesondheid by die dag belangriker. Die aarde moet beskerm moet word om vir mense, diere en plante 'n "gesonde" tuiste te bied. Dit is veral belangrik om te let op die voorkoming, diagnose en behandeling van siektes wat moontlik verband hou met ongewenste omgewingsfaktore.

Omgewingsgesondheidpraktisyne
-----------------------------

Omgewingsgesondheidpraktisyne sluit beroepe soos sanitêrewerkers, openbare gesondheidsinspekteurs, voedselinspekteurs, omgewingsgesondheidspesialiste en omgewingsgesondheidsbeamptes in.

* Voorkomende omgewingsgesondheid sluit in omgewingshigiëne, epidemiologiese en voorkomingsmedisyne (water-, grond-, lughigiëne en higiëne van voedsel, gebruiksartikels, bou- en bewonershigiëne insluitend geraasbesoedeling, beskerming teen geïoniseerde straling, verbruikersgesondheidsbeskerming).
* Die kliniese omgewingsgesondheid sluit in die mediese versorging van enkele persone met gesondheidsgebreke of opvallende ondersoekresultate in, waar deur hulself of hulle mediese praktisyne as 'n oorsaak van omgewingsfaktore uitgewys kan word.

|  |  |
| --- | --- |
| Normdata Edit this at Wikidata | 
* NARA: 10640819
* NKC: ph119957

 |
Justin Godart in 1917 
**Justin Godart** (26 November 1871 - 12 Desember 1956) was 'n Franse politikus wat van 3 Junie 1932 tot 18 Desember 1932 as Minister van Gesondheid gedien het.

Biografie
---------

Justin Godart is op 26 November 1871 in 'n werkersklas-gesin in Lyon gebore. Godart het sy opvoeding aan die Collège-lycée Ampère ontvang en het 'n doktorsgraad in die regte verwerf. In 1904 is Godart tot die sesde onderburgemeester van Lyon as lid van die Radikale Party verkies. In 1906 het Godart 'n afgevaardigde van die Franse nasionale vergadering wat Lyon verteenwoordig, geword. Van 1915 tot 1918 het Godart as die Staatssekretaris van oorlog, wat in beheer van die mediese diens van die weermag was, gedien. Toe Édouard Herriot in 1924 premier word van Frankryk is Godart aangestel as die Minister van Arbeid, Higiëne, Welsyn en Maatskaplike Sekerheid. Godart se ampstermyn in die posisie is beëindig met Herriot se afsetting die volgende jaar. In 1926 het Godart 'n senator vir die departement Rhone geword. In 1932 het Godart die Minister van Openbare Gesondheid geword, weereens onder Herriot. Godart het egter nie lank in hierdie posisie gebly nie, aangesien Herriot daardie Desember weer die mag verloor het.

Op 10 Julie 1940 het Godart aangesluit by die *Vichy 80*, 'n versameling Franse parlementslede wat onsuksesvol was in hul opposisie teen 'n grondwetlike wysiging wat die Derde Republiek ontbind het en aan Philippe Pétain die mag gegee het om 'n nuwe outoritêre staat te vestig, en wat nou bekendstaan as *Vichy-Frankryk*. Gedurende die Tweede Wêreldoorlog was Godart betrokke by weerstandsaktiwiteite en het hy 'n anti-Vichy-koerant geredigeer. Na die bevryding van Lyon deur die Geallieerde magte in September 1944 het hy die tussentydse burgemeester van Lyon geword. In 1945 het Godart uit die Radikale Party bedank. 

Na sy politieke loopbaan het Godart 'n aktiewe rol gespeel in die veldtog vir verbeterde arbeidsomstandighede, soos die agt uur lange dag. Godart het tot 1950 vir Frankryk in die Internasionale Arbeidsorganisasie verteenwoordig. Hy is op 12 Desember 1956 in Parys oorlede. In 2004 het Israel die *"Regverdiges onder die Nasies"* eretitel aan Godart verleen vir sy diens aan Jode tydens die Holocaust.

Bibliografie
------------

* *La plaisante sagesse lyonnaise* / Sêgoed en morele besinnings deur Catherin Bugnard
* *Travailleurs et métiers lyonnais*, 1909
* *Laurent Mourguet et Guignol*, 1912
* *La révolution de 1830 à Lyon*, 1930
* *Le jansénisme à Lyon*, 1934, biblioteek Félix Alcan
* *Les Voraces à Lyon en 1848*, 1948
'n Aldi-winkel in 2015
Vanaf 2016 is'n moderniseringsprogram onderneem waarin die "Aldi-winkel van die toekoms" sentraal staan
Aldi-supermark in Londen
**Aldi** ('n afkorting van *Albrecht-Discount*, "Albrecht-afslagwinkel") is 'n Duitse supermarkketting wat in 1946 in Mülheim an der Ruhr in die deelstaat Noordryn-Wesfale deur die broers Karl (1920–2014) en Theo Albrecht (1922–2010) gestig is (alhoewel die onderneming se oorspronge terugstrek tot 1913).. Die onderneming is later opgedeel in Aldi Nord (bestuur deur Theo) en Aldi Süd (bestuur deur Karl). Buitelandse dogtermaatskappye het in Europa en oorsee (Verenigde State en Australië) ontstaan.

Aldi het sy groot sukses in die kleinhandelsbedryf aan sy innoverende konsep te danke – met 'n beperkte verskeidenheid wat hoofsaaklik uit generiese produkte van hoë gehalte bestaan en wat gewoonlik sowat die helfte minder kos as vergelykbare handelsmerke, eenvoudig toegeruste winkels, 'n voortdurend geoptimeerde logistiek en 'n weeklikse aanbod van nie-voedselprodukte soos tekstiele, elektroniese verbruikersware en ander teen lae pryse.

### Aldi in die Verenigde State

In die Verenigde State doen Aldi Nord sake onder die naam *Trader Joe's*.
Die **Avro Lancaster** is 'n Britse viermotorige bomwerper. Die vliegtuig het tydens Tweede Wêreldoorlog homself bewys as 'n pakesel wat baie vyandelike vuur kon verduur. Die vliegtuig is ontwikkel uit die onsuksesvolle Avro Manchester, 'n tweemotorige bomwerper. Die eerste prototipe is die Manchester III genoem. Dit het ook drie stertvinne gehad maar was met vier 1 130 perdekrag Rolls-Royce Merlin X motors toegerus. Hierdie prototipe het op 9 Januarie 1941 sy nooiensvlug onderneem. Nege maande later het die eerste produksiemodel, die MK I, gevlieg en op 2 Maart 1942 het die Lancaster sy eerste vlug in aksie onderneem en agt dae later bomme oor Essen neergelaat.

Die vliegtuig is ook bekend vir die *Tallboy*, *Grand Slam* en tollende bomme wat hulle gedra het.

Ontwikkeling
------------

Die eerste model was die Mk I en die laaste variant was die MK VII. Die MK I produksievliegtuig was toegerus met Rolls-Royce Merlin XX motors. Die tweede prototipe was die MK II en was toegerus met 1 725 perdekrag Bristol Hercules stermotors. Dit is gedoen as 'n veiligheidsmaatreël net ingeval Rolls-Royce nie genoeg Merlin motors kon voorsien nie. Die Merlin motor was ook gebruik vir ander vliegtuie onder andere die Spitfire. Armstrong Whitworth het 300 MK II's gebou.

Die MK III was aangedryf deur die Packard vervaardigde Merlin motors. Die bomrigter se kajuitvensters is ook verbeter.

Die MK IV en V was heeltemal herontwerp en het later bekend gestaan as die Avro Lincoln.

Die MK VI was slegs MK III's wat toegerus was met Merlin 85 of 87 motors.

Die laaste Britse variant was die MK VII waarvan 180 deur Austin gebou is.

Tegniese besonderhede
---------------------

Besonderhede van die Avro Lancaster MK I:| Item | Statistiek |
| --- | --- |
| Aantal motors | 4 |
| Tipe motor | Skroef |
| Vervaardiger | Rolls-Royce Merlin XX |
| Kraglewering per motor | 1280 perdekrag |
| Vlerkspan | 31,09 m |
| Lengte | 21,13 m |
| Hoogte | 5,97 m |
| Maks. opstygmassa | 30,844 kg |
| Maks. snelheid | 462 km/h op 3505 m |
| Operasionele hoogte | 7 467m |
| Togafstand met bomvrag van 5 443 kg | 2 784km |
| Bewapening | Agt 0.303 Browing-masjiengewere |

Bron
----

* *Bombers 1939–1945* Kenneth Munson. Bounty Books. 2012. ISBN 978-0-7537-2172-8

|  |  |
| --- | --- |
| Normdata Edit this at Wikidata | 
* GND: 7680307-7
* LCCN: sh85074280
* NKC: ph249474

 |
Uitsig oor Taksim-plein vanaf Burger King.
**Taksim-plein** (Turks: *Taksim Meydanı*) is in die hartjie van die Europese deel van Istanboel, Turkye, geleë. Dit is ’n belangrike toeriste- en vermaakterrein wat bekend is vir sy restaurante, winkels en hotelle. Dit word beskou as die hart van moderne Istanboel en bevat die Republiekmonument (*Cumhuriyet Anıtı*), wat in 1928 gebou is en die stigting van die Republiek van Turkye herdenk.

Taksim, van die Arabiese woord *taqṣīm*, beteken verdeling of verspreiding. Dit was oorspronklik die plek waar die water van die noorde van Istanboel verdeel en na ander dele van die stad versprei is.

Vandag is Taksim-plein ’n belangrike vervoersentrum en ’n gewilde bestemming vir sowel toeriste as plaaslike bewoners. İstiklal Caddesi, ’n lang wandellaan, eindig by die plein, en ’n ou trem loop van die plein met die laan langs na die Tünel, wat die wêreld se tweede oudste ondergrondse spoorlyn is ná die Londense moltrein. Rondom die plein is talle reisagentskappe, hotelle, restaurante, kroeë en internasionale kitskosplekke soos Pizza Hut, McDonald's en Burger King.

Dit is ook ’n gewilde plek vir openbare geleenthede soos parades, vierings en selfs protesoptogte.

2013-betogings
--------------

Betogers in Junie 2013 in Taksim-plein.
Taksim Gezi-park is aan Taksim-plein geleë en is ’n klein groen eiland in die betonoerwoud. In 2013 het die Istanboelse munisipaliteit begin om die park te sloop om nog ’n winkelkompleks te bou. Duisende mense het sedert 26 Mei 2013 daarteen betoog en pleks van samesprekings te voer, het die regerende Regs-en-Ontwikkelingsparty geweld gebruik om die ontwikkeling van die kompleks te verseker. Die polisie het fisieke geweld, waterkanonne en pepersproei gebruik om die betogers uiteen te jaag.

Die betogers het ook die eerste minister van die afgelope 10 jaar, Recep Tayyip Erdoğan, gekritiseer vir sy hardvogtige standpunt oor die kwessie en vir die oormatige gebruik van geweld deur die polisie. Die betogings het ook na tientalle ander Turkse stede versprei en het uitgebrei om talle ander kwessies in te sluit. Oral is mense in hegtenis geneem en geweld gebruik om die opstand beëindig. Die betogings het tot in 2014 voortgeduur.
**El Dorado Luis Carlos Galán Sarmiento Internasionale Lughawe** is 'n internasionale lughawe wat Bogotá, Colombia, en sy omliggende gebiede bedien. Die lughawe is meestal in die Fontibón-distrik van Bogotá geleë, hoewel dit gedeeltelik tot in die Engativá-distrik en die munisipaliteit Funza in die Wes-Savanne-provinsie van die Cundinamarca-departement strek. Dit het meer as 35 miljoen passasiers in 2019 hanteer en 740 000 metrieke ton se vrag in 2018, wat dit die tweede besigste lughawe in Suid-Amerika maak in terme van passasiersverkeer en die besigste in terme van vragverkeer. El Dorado is ook verreweg die besigste en belangrikste lughawe in Colombia, wat verantwoordelik is vir net minder as die helfte (49%) van die land se lugverkeer.

El Dorado is 'n spilpunt vir die Colombiaanse vlagskip Avianca en sy filiale Avianca Express en Avianca Cargo. Dit is ook 'n basis vir LATAM Colombia, Satena en 'n aantal ander lugrederye. Dit word besit deur die regering van Colombia en bedryf deur Operadora Aeroportuaria Internacional (OPAIN), 'n konsortium wat bestaan uit Colombiaanse konstruksie- en ingenieursfirmas, en die Switserse maatskappy Flughafen Zürich AG, die maatskappy wat die lughawe van Zürich bedryf.

Die lughawe is deur World Airport Awards as die beste lughawe in Suid-Amerika aangewys. El Dorado het vierster-sertifisering van Skytrax in 2022 ontvang. Dit is ook aangewys om die beste personeel in Suid-Amerika te hê, met die 35ste plek in Skytrax se Wêreld se Top 100 Lughawens.

 Hoofingang vir binnelandse vertrekke by El Dorado Internasionale Lughawe
 Bagasie-afhaalsaal by Bogota El Dorado-lughawe
 Internasionale vertrekhek in die terminaal 1
 Net buite die lughawe in 2018

### Besigste roetes

**Besigste internasionale roetes (retoer) vanaf El Dorado Internasionale Lughawe (2019)**| Rang | Stad | Passasiers |  % Laaifaktor |  % Verandering | Lugrederye |
| --- | --- | --- | --- | --- | --- |
| 1 | Lima, Peru | 885 278 | 82,63% |  5,87% | Avianca, Avianca Perú, LATAM Perú, Viva Air Colombia, Viva Air Perú |
| 2 | Madrid, Spanje | 878 748 | 88,82% |  12,4% | Air Europa, Avianca, Iberia |
| 3 | Meksikostad, Meksiko | 833 665 | 81,73% |  15,42% | Aeroméxico, Avianca, Viva Aerobus, Viva Air Colombia, Volaris, Wingo |
| 4 | Panamastad, Panama | 801 463 | 80,56% |  -0.12% | Avianca, Copa Airlines, Wingo |
| 5 | Miami, Verenigde State | 745 857 | 86,99% |  7,53% | American Airlines, Avianca, LATAM, Spirit Airlines |
| 6 | São Paulo, Brasilië | 642 902 | 94,52% |  26,02% | Avianca, LATAM Brasilië |
| 7 | Santiago de Chili | 642 115 | 75,70% | ▼ 18,63% | Avianca, Jetsmart, LATAM |
| 8 | Quito, Ecuador | 423 743 | 75,32% |  3,11% | Avianca Ecuador, LATAM Ecuador, Wingo |
| 9 | Cancun, Meksiko | 355 711 | 78,11% |  17,87% | Avianca, Viva Aerobus, Volaris, Wingo |
| 10 | Fort Lauderdale, VSA | 343 281 | 90,65% |  10,11% | Avianca, JetBlue, Spirit Airlines |
Die amptelike kenteken van die *Love Parade*
Die **Love Parade** (in Duits dikwels ook gespel as **Loveparade** of **Love-Parade**) was 'n dansfees wat vanaf 1989 jaarliks (behalwe vir 2004, 2005 en 2009) plaasgevind het en met altesaam sowat twaalf miljoen besoekers sedert sy stigting die grootste dansfees ter wêreld was. Die fees is tussen 1989 en 2006 in Berlyn gehou en in 2007, 2008 en 2010 op verskeie plekke in die Ruhrgebied (deelstaat Noordryn-Wesfale).

Die 19de Love Parade op 24 Julie 2010 in Duisburg is deur 'n stormloop oorskadu waarin twintig mense dood en meer as 500 beseer is. Die ongeluk het wêreldwyd opslae gemaak. Die laaste organiseerder van die Love Parade, Rainer Schaller, het bekend gemaak dat daar in die toekoms geen Love Parade meer sal plaasvind nie.

Geskiedenis
-----------

Besoekers by die Love Parade, 1989–2009
Love Parade 2006 by die *Siegessäule* in Berlyn
Verhoog op die *Berliner Platz* tydens die Love Parade 2007 in Essen
Die eerste Love Parade is in die somer van 1989 in Wes-Berlyn deur Matthias Roeingh (meer bekend onder sy kunstenaarsnaam Dr. Motte) in samewerking met sy vriendin Danielle de Picciotto in die lewe geroep. Die dansfees, waaraan aanvanklik net 150 mense deelgeneem het, het mettertyd tot 'n reusebyeenkoms van tegnomusiek-geesdriftiges gegroei en in 1999 sowat 1,5 miljoen besoekers gelok. Ná 'n onderbreking in 2004 en 2005 en die ontwikkeling van 'n nuwe konsep is die dansfees in 2006 weer met meer as een miljoen deelnemers in Berlyn gehou. Die volgende Love Parade sou op 7 Julie 2007 weereens in die Duitse hoofstad plaasvind, maar in Februarie is dit deur die organiseerder, die *Loveparade Berlin GmbH*, gekanselleer aangesien dit nog nie deur die Berlynse owerheid goedgekeur was nie.

Stede dwarsoor Europa het meegeding om Berlyn as gasheerstad te vervang, en op 15 Junie 2007 is bekend gemaak dat die Love Parade vir 'n tydperk van vyf jaar in die Ruhrgebied gehou sou word. Die volgende Love Parades het op 25 Augustus 2007 in Essen (1,2 miljoen besoekers), op 19 Julie 2008 in Dortmund (1,6 miljoen besoekers) en op 24 Julie 2010 in Duisburg (tussen 200 000 en 1,4 miljoen besoekers) plaasgevind. In 2011 sou Gelsenkirchen die gasheerstad wees.
| **Ratingen**
 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** | Vlag van Duitsland Duitsland |
|  **Deelstaat** |  Noordryn-Wesfale |
|  **Koördinate** | 51°18′N 6°51′O﻿ / ﻿51.300°N 6.850°O﻿ / 51.300; 6.850 |
|  **Stigting (eerste verwysing)** | 849 |
|  **Stadstatus** | 11 Desember 1276 |
|  **Oppervlakte:** |   |
|  - Totaal | 88,74 vk km |
|  **Hoogte bo seevlak** | 55-180 m |
|
|
|  **Bevolking:** |   |
|  - Totaal (30 Junie 2015) | 86 615 |
|  - Bevolkingsdigtheid | 976/vk km |
|  **Tydsone** | UTC +1 (MET) |
|  - Somertyd | UTC +2 (MEST) |
|  **Burgemeester** | Klaus Konrad Pesch |
|  **Amptelike Webwerf** | *ratingen.de* |
|

**Ratingen** is 'n stad in die Duitse deelstaat Noordryn-Wesfale met 'n bevolking van 86 615 (soos op 30 Junie 2015). 

Die geskiedenis van Ratingen, wat naby die Ryn geleë is en aan die deelstaathoofstad Düsseldorf grens, strek terug tot in die eerste helfte van die 9de eeu, en reeds in 1276 is stadstatus aan die nedersetting verleen. Die plaaslike ekonomie trek voordeel uit die nabyheid van Düsseldorf en sy internasionale lughawe (die tweede grootste in Duitsland na Frankfurt am Main) asook sy ligging langs die digste snelwegnetwerk in Europa en naby die Rynhawens van Düsseldorf en Duisburg. So het 'n groot verskeidenheid ondernemings uit die sekondêre en tersiêre sektor sy Duitse hoofkwartiere of ander belangrike nasionale filiale in Ratingen gevestig, waaronder ABB, Mitsubishi Electric, Hewlett-Packard, Esprit Holdings, Vodafone, LG, DKV en Keramag.

Geografie
---------

Ratingen is in die noordwestelike voetheuwels van die bergstreek Bergisches Land op een van die Rynterrasse teen 'n hoogte van tussen 55 en 180 m bo seevlak geleë. Die historiese stadskern is omstreeks 70 m bo seevlak geleë.

Die stadsgebied van Ratingen met 'n oppervlakte van 88,74 km² grens in die suide en weste aan Düsseldorf, in die noorde aan Duisburg, Mülheim an der Ruhr en Essen en in die ooste aan Heiligenhaus, Wülfrath en Mettmann. Mettmann is die administratiewe setel van die gelyknamige distrik waarvan Ratingen deel uitmaak.

Die grootste riviere is die Anger, wat noord van die middestad vloei, en die Schwarzbach suid daarvan. 'n Aantal natuurbewaringsgebiede soos die natuurbos Hinkesforst is in die stadsgebied geleë.
Die maatskappy se vlag.
Die **United Fruit Company** (nou **Chiquita**) was 'n Amerikaanse multinasionale korporasie wat handel gedryf het in tropiese vrugte (hoofsaaklik piesangs) wat op Latyns-Amerikaanse plantasies gekweek is en in die Verenigde State en Europa verkoop is. Die maatskappy is in 1899 gestig uit die samesmelting van die *Boston Fruit Company* met Minor C. Keith se piesanghandelondernemings. Dit het in die vroeë en middel 20ste eeu gefloreer, en dit het uitgestrekte gebiede en vervoernetwerke in Sentraal-Amerika, die Karibiese kus van Colombia en die Wes-Indiese Eilande beheer. Alhoewel dit met die *Standard Fruit Company* (later *Dole Food Company*) om oorheersing in die internasionale piesanghandel meegeding het, het dit 'n virtuele monopolie in sekere streke gehandhaaf, waarvan sommige piesangrepublieke genoem is - soos Costa Rica, Honduras en Guatemala.

United Fruit het 'n diep en langdurige impak op die ekonomiese en politieke ontwikkeling van verskeie Latyns-Amerikaanse lande gehad. Kritici het dit dikwels van uitbuitende neokolonialisme beskuldig, en hulle het dit beskryf as die argetipiese voorbeeld van die invloed van 'n multinasionale korporasie op die interne politiek van die sogenaamde piesangrepublieke. Na 'n tydperk van finansiële agteruitgang het United Fruit in 1970 met Eli M. Black se AMK saamgesmelt om die *United Brands Company* te word. In 1984 het Carl Lindner, Jr. United Brands omskep in die hedendaagse **Chiquita Brands International**.
| **Borniet** |
| --- |
|    |
| Formule | Cu5FeS4  |
| Onsuiwerhede | Ag, Ge, Bi, In, Pb  |
| Nickel-Strunz (10) | 2.BA.15    |
| Kleur | Koperrooi tot bruinerig, verkleur vinnig tot 'n iriserende perserige oppervlak.  |
| Streep | grysswart  |
| Glans | metallies  |
| Hardheid | 3 (Mohs)  |
| Digtheid | 5,06-5.09 [g/cm3]  |
| Kristalsisteem | Ortorombies  |
| Ruimtegroep | Pbca  |
| Nommer | 61  |
| Eenheidsel | a = 1097,016 pm, b = 2188,03 pm; 1096,27 pm |
| \* Lys van minerale |

**Borniet** is 'n mineraal met algemene formule Cu5FeS4, maar daar is sterk aanwysing dat die fase nie-stoigiometries is en dat die regte samestelling digter by Cu8Fe4S8 sou lê.

Dis 'n belangrike kopererts en word tipies gevind as massiewe of verspreide metaalkorrels en kolle in sulfiedertsneerslae; Goeie euhedrale kristalle is relatief skaars.

Die mineraal het 'n koperrooierige kleur op vars blootstelling, wat ná blootstelling aan lug en vog, as gevolg van die vorming van baie dun bedekkings van meer geoksideerde minerale, vinnig verkleur tot 'n pienkgrys en dan deur tot 'n iriserende pers, bloedrooi of blou en uiteindelik swart. Dit kan verwar word met ander iriserende minerale, veral iriserende bevlekte chalkopiriet, wat albei soms "pouerts" genoem word wanneer dit so 'n verkleuring vertoon. 'n Ontbindingsproduk van borniet is idaïet.

Borniet is 'n koper(I)ystersulfied. Aansienlike variasie in die relatiewe hoeveelhede koper en yster kom voor en vaste oplossing strek na chalkopiriet (CuFeS2) en digeniet (Cu9S5). In die Zechstein-afsettings van Pole is daar twee variëteite met kopertekorte gedefinieer: halfborniet en kwartborniet, met ongeveer 50 en 75% tekort onderskeidelik. 

In terme van die kristalchemie is by temperature bo 228 °C die kristalstruktuur van borniet isometries (kubies) met koper- en ysteratome wat ewekansig verdeel oor die tetraëderposisies binne 'n kubiese digpakking van swaelatome is, maar met afkoeling word die Fe en Cu georden en die simmetrie word tot ortorombies verlaag. Die verwronge sel is in een rigting (die b-as) verdubbel in lengte. Die presiese ordening is moeilik om te bepaal. In albei neutron- en X-straaldiffraksie lyk yster- en koperatome baie eenders.